open-index/open-wikipedia-markdown huggingface dataset:
Goodbye My Lover

"**Goodbye My Lover**" (בעברית: "**להתראות אהובי**") הוא שיר מאת הזמר-יוצר האנגלי ג'יימס בלאנט.  השיר נכתב על ידי בלאנט וסשה סקרבק עבור אלבום הבכורה של בלנט "Back to Bedlam" שיצא לאור בשנת 2004. השיר הופק על ידי טום רות'רוק והוקלט בביתה של השחקנית קארי פישר, ששיחקה בתור הנסיכה ליאה, בסדרת סרטי "מלחמת הכוכבים" 

השיר הגיע למקום התשיעי בבריטניה, והיה לסינגל השני של בלאנט שהגיע לעשירייה הראשונה. השיר הגיע למקום הראשון בשוודיה ונכנס לחמישייה הראשונה באוסטרליה, בלגיה, צ'כיה והולנד. בארצות הברית, השיר הגיע למקום ה-66 במצעד בילבורד הוט 100 בזכות הורדות דיגיטליות.

## ביצועי השיר במצעדים
השיר הגיע למקום התשיעי במצעד הסינגלים הבריטי, ושהה במשך ארבעה עשר שבועות בטופ 75. מחוץ לבריטניה, השיר טיפס למקום הראשון בשוודיה.

השיר תפס את המקום השמיני במצעד הסינגלים האוסטרלי לפני שטיפס למקום השלישי, ונשאר בעשירייה הראשונה במשך 16 שבועות.

השיר נכנס לראשונה למצעד סינגלים של בילבורד הוט 100 בארצות הברית במקום ה-100, אף על פי שלא יצא שם כלל כסינגל.

## מיקומי שיא במצעדים

## מכירות

## קישורים חיצוניים
* 
* 20px "'''Goodbye My Lover'''", באתר המוזיקה Discogs **(באנגלית)**
* 30px "'''Goodbye My Lover'''", באתר המוזיקה Genius **(באנגלית)**
* 20px "'''Goodbye My Lover'''", באתר המוזיקה Spotify **(באנגלית)**
* 44px "'''Goodbye My Lover'''", באתר המוזיקה אפל מיוזיק **(באנגלית)**
* 20px "'''Goodbye My Lover'''", באתר המוזיקה Musixmatch **(באנגלית)**
* 20px "'''Goodbye My Lover'''", באתר המוזיקה SoundCloud **(באנגלית)**
* "'''Goodbye My Lover'''", באתר המוזיקה SecondHandSongs **(באנגלית)**

## הערות שוליים

קטגוריה:שירים באנגלית
קטגוריה:שירי ג'יימס בלאנט
קטגוריה:סינגלים בהוצאת אטלנטיק רקורדס
קטגוריה:סינגלים שהגיעו למקום הראשון בשוודיה
קטגוריה:שירים על פרידה
קטגוריה:שירי לפידים
קטגוריה:בלדות משנות ה-2000
פסטיבל התקשורת שובר מסך

**פסטיבל התקשורת "שובר מסך"** הוא פסטיבל תקשורת ישראלי המתקיים מזה יותר מ-20 שנה ביוזמת סטודנטים ללימודי תקשורת בשנתם האחרונה באקדמית עמק יזרעאל על שם מקס שטרן. הפסטיבל עוסק בתחומי הטלוויזיה והמדיה, ומטרתו לקדם שיח מקצועי ועדכני על תעשיית התוכן והמסך בישראל.

הפסטיבל מופק כחלק מהכשרת הסטודנטים ומהווה פלטפורמה להתנסות מעשית בהפקה, ניהול תוכן וארגון אירועי תקשורת בהיקף רחב. במסגרת האירוע מתקיימים פאנלים, כיתות אמן וסדנאות בהשתתפות יוצרים, אמנים ואנשי תעשייה, המאפשרים מפגש ואינטראקציה ישירה עם קהל מגוון.

לאורך השנים אירח הפסטיבל דוברים ואורחים מתחומי הטלוויזיה, ההפקה והיצירה, והוא נחשב לאירוע מרכזי בלוח האירועים האקדמי בתחום התקשורת בישראל. התכנים המוצגים בו עוסקים בז'אנרים טלוויזיוניים שונים, מגמות בתעשייה, חדשנות טכנולוגית ואתגרים מקצועיים בעולם המסך.

בשנת 2026 עתיד הפסטיבל להיערך ביום שלישי, 26 במאי, בקמפוס אקדמית עמק יזרעאל. במסגרת האירוע יוענקו גם פרסי "כד החלב" ו"קול העמק" לשנת 2026.

## פרס כד החלב
ממוזער|פרס כד החלב לשנת 2025
פרס "כד החלב" על שם מוטי קירשנבאום מוענק מדי שנה על ידי צוות פסטיבל "שובר מסך" על עשייה תקשורתית משמעותית, כמחווה לתרומה והשפעה של התקשורת על החברה הישראלית.

## זוכי פרס כד החלב מכל השנים
[ממוזער|העיתונאי [דני קושמרו זוכה פרס "כד החלב" לשנת 2024]]
[ממוזער|תא"ל [דניאל הגרי זוכה פרס כד החלב לשנת 2025]]

## פרס קול העמק
ממוזער|לוגו רדיו "קול יזרעאל", תחנת הרדיו של האקדמית "עמק יזרעאל"
פרס 'קול העמק' מוענק מדי שנה במסגרת פסטיבל שובר מסך ליוצרים ומובילי תוכן בתחומי הרדיו והמוזיקה, כהוקרה על תרומתם לעשייה תקשורתית או תרבותית יוצאת דופן.
הפרס מציין מצוינות, יצירתיות והשפעה על הקהל, ומעניק הכרה לאלו שמביאים קול ייחודי, יצירתי וחדשני לתחום הרדיו בישראל.

## זוכי פרס קול העמק מכל השנים
[ממוזער|העיתונאית [כרמלה מנשה זוכת פרס קול העמק לשנת 2025]]

## קישורים חיצוניים
* 
* 
* 
* 20px|קישור=https://www.tiktok.com/@brokentvyvc פסטיבל התקשורת שובר מסך, ברשת החברתית טיקטוק
* 20px|קישור=https://www.youtube.com/@פסטיבלשוברמסך פסטיבל התקשורת שובר מסך, ברשת החברתית יוטיוב
* 16px|קישור=https://radiokolyezreel.co.il/ רדיו קול יזעראל, אתר האינטרנט הרשמי של הרדיו באקדמיה
* 16px|קישור=https://www.yvc.ac.il/ המכללה האקדמית עמק יזרעאל, אתר האינטרנט הרשמי של האקדמיה
* אור הלר, פלטפורמת אקס (טוויטר), דובר צהל לשעבר תת אלוף במיל׳ דני הגרי קיבל היום את פרס ״כד החלב״, 10 יוני 2025
* 
* 
* 
* 
* 
* 
* 
* 
* 
* הבמה, פסטיבל "שובר מסך" במכללת עמק יזרעאל, 5 במאי 2005
* 
* 
* 
* הרשות לפיתוח הגליל, פסטיבל שובר מסך
* 
* 
* 
* 
* 
* 
* דורי בן ישראל, מזבלה. קום, מה אומרים על הדור שלנו? פסטיבל שובר מסך בסרטון מחווה לפרסומת של המכללה למנהל, 30 באפריל 2014
* 
* 
* עמק ניוז, פסטיבל שובר מסך

2026 02
קטגוריה:תקשורת המונים
קטגוריה:ישראל: פסטיבלים
כשהגלים מתחזקים (סדרת רשת)

|שמאל|ממוזער|290px|לוגו הסדרה
"**כשהגלים מתחזקים**" היא סדרת רשת ישראלית בפורמט מיקרו‑דרמה, המבוססת על רומן מאת שרון צוהר, אשר יצא בהוצאת יהלומים השייכת ללינדה מזרחי, על פי תסריט ובבימוי של שירה גרינשפון. הסדרה המופקת על ידי סטודיו ענני וקבוצת קשת זמינה לצפייה באפליקציית V1 הפרויקט נחשב לפורמט מקורי בתחום המיקרו‑דרמה בעברית, ומורכב מפרקים קצרים המותאמים להרגלי הצפייה הדיגיטליים. את התפקידים הראשיים מגלמים ידין גלמן ומישל פרו.

## תקציר העלילה
הסדרה מגוללת את סיפורו של קצין ביחידת קומנדו ימית, שמתמודד עם החלטה מערכתית המכניסה לראשונה חיילת למסלול ההכשרה המאומץ של היחידה. החיילת, הנחושה להוכיח את יכולותיה, נדרשת להתגבר על התנגדויות מצד המערכת, משפחתה ומפקדה הישיר. אירוע בלתי צפוי שמתרחש במהלך ההכשרה מטלטל את השניים ומציב אותם בפני דילמות אישיות ומקצועיות.

העלילה מבוססת על ספרה רב‑המכר של שרון צוהר באותו השם.

## הפקה
סטודיו ענני, הפועל מטעם חברת פרמאונט, חבר לקבוצת קשת לצורך הפקת הסדרה, כחלק מהרחבת פעילותו לשוק המיקרו‑דרמה: פורמט קצר ומרוכז שזוכה לפופולריות בין-לאומית. הצילומים התקיימו בישראל, והסדרה מיועדת להפצה בלעדית באפליקציית V1. פורמט המיקרו‑דרמה מאופיין בפרקים קצרים במיוחד, שנועדו לצפייה מהירה בסמארטפונים ובפלטפורמות דיגיטליות. בישראל מדובר באחד המיזמים הראשונים שמאמצים את המבנה הזה בשפה העברית.

## שחקנים ודמויות

## הערות שוליים

קטגוריה:סדרות טלוויזיה ישראליות
קטגוריה:דרמות קומיות ישראליות
קטגוריה:סדרות טלוויזיה ישראליות שעלו לשידור בשנת 2026
קטגוריה:כאן 11: תוכניות וסדרות
קטגוריה:סדרות רשת
העץ בעיקול הדרך

**העץ בעיקול הדרך** הוא ציור שמן על בד מאת פול סזאן, שנוצר בשנים 1881–1882. מידות היצירה 60 ס"מ גובה ו־73 ס"מ רוחב. היצירה ניתנה במתנה למוזיאון ישראל בידי לילי שוואבכר, אסקונה, לזכר גוסטה וברנרד מאיר. מספר הרישום: B82.0001. היצירה נכללת באגף האמנות המודרנית.

## רקע
בראשית שנות השבעים של המאה ה-19 חל מפנה בסגנונו של סזאן, בין היתר בעקבות עבודתו לצד קאמי פיסארו בשנים 1872–1874 והמשך הקשר ביניהם עד 1881. אף שאימץ משיכת מכחול קצרה יותר, נמנע משימוש בשחור ועבד באוויר הפתוח, לא קיבל את עקרונות האימפרסיוניזם במלואם. כבר אז ניכרה מגמה לגאומטריזציה ולחיפוש אחר אמצעים חדשים להצגת עומק ונפח, מתוך תפיסה של שיתוף פעולה בין העין והמוח בעבודת הציור.

## תקופת המעבר
השנים 1876–1880 היו עבור סזאן תקופת מעבר. הוא פעל בפריז ובסביבתה וכן באקס-אן-פרובאנס ובלסטאק, ובהדרגה התרחק מן ההשפעות האימפרסיוניסטיות ופיתח גישה אינטלקטואלית יותר לנושאיו. הציור "העץ בעיקול הדרך" נוצר ככל הנראה בתקופה זו.

## תיאור וניתוח צורני
בציור ניכרים עדיין שרידים מן האימפרסיוניזם, כגון השמים האווריריים שבהם מתמזגים גוני כחול וורוד ליצירת אפקט חולף ונזיל, וכן קומפוזיציה שטרם גובשה לכדי מבנה הדוק וצורות גאומטריות מפושטות כפי שיופיעו בשנותיו המאוחרות. עם זאת, מתגלים כבר מאפיינים של גישה חדשה. תחושת העומק נוצרת באמצעות הסמכה של נקודות צבע בגווני ירוק ואוכרה קרירים וחמים בחזית וברקע. האמן נמנע משימוש בקווי פרספקטיבה מתלכדים כמקובל, ובמקומם נבנית תחושת המרחב באמצעות משטחי צבע חופפים ואלכסונים מודגשים, לצד חצי־המעגל של הדרך המתעקלת סביב עץ גבוה משמאל. במרכז הציור, ובעיקר בעצים ובגבעות, מונח הצבע במשיכות מכחול קצביות, רבועות ומלבניות, הבונות את הצורות ומעניקות להן תחושת יציבות.

## משמעות היצירה בהתפתחותו של סזאן
אף שביצירה זו טרם הגיע סגנונו של סזאן להבשלה מלאה, ניכר כי הוא כבר זנח את השאיפה ללכוד את רשמי הרגע של הנוף והחל לגבש תפיסה כוללת של מבניו הבסיסיים. לאחר שנים של לימוד והתבוננות, עמד סזאן בשלב זה על הדרך המובילה למימוש חזונו האישי.

## קישורים חיצוניים

## הערות שוליים

קטגוריה:פול סזאן
קטגוריה:ציורי שמן
קטגוריה:ציורים מהמאה ה-19
קטגוריה:עצים בציורים
קטגוריה:ציורי נוף
קטגוריה:ציור אימפרסיוניסטי
קטגוריה:מוזיאון ישראל: ציורים
סיירוס קינג

**סיירוס קינג** (באנגלית: **Cyrus King**; 6 בספטמבר 1772 – 25 באפריל 1817) היה פוליטיקאי אמריקאי שכיהן כחבר בית הנבחרים של ארצות הברית מטעם מסצ'וסטס, ואחיו למחצה של רופוס קינג.

## ביוגרפיה
### ראשית חייו והשכלתו
קינג נולד ב-6 בספטמבר 1772 בסקארבורו שבפרובינציית מיין, שהייתה חלק מפרובינציית מפרץ מסצ'וסטס. הוא למד ב־Phillips Academy שבאנדובר, מסצ'וסטס, והשלים את לימודיו ב־Columbia College בניו יורק בשנת 1794. לאחר מכן למד משפטים.

### קריירה
בשנת 1796 שימש כמזכירו הפרטי של רופוס קינג כאשר זה כיהן כשגריר ארצות הברית לאנגליה. הוא השלים את לימודי המשפטים בבידפורד, הוסמך כעורך דין בשנת 1797 והחל לעסוק בעריכת דין בסאקו.

קינג שירת כמייג'ור גנרל של הדיוויזיה השישית במיליציה של מסצ'וסטס. הוא היה ממייסדי Thornton Academy בסאקו.

הוא נבחר מטעם המפלגה הפדרליסטית לקונגרסים ה־13 וה־14 וכיהן בבית הנבחרים של ארצות הברית מ־4 במרץ 1813 עד 3 במרץ 1817.

### מותו
לאחר כהונתו שב לסאקו (שהייתה אז חלק ממחוז מיין של מסצ'וסטס), שם נפטר ב־25 באפריל 1817. הוא נקבר בבית העלמין לורל היל.

## קישורים חיצוניים
* 
* 

קטגוריה:אמריקאים ילידי מסצ'וסטס
קטגוריה:חברי בית הנבחרים של ארצות הברית ממסצ'וסטס
קטגוריה:חברי בית הנבחרים של ארצות הברית מטעם המפלגה הפדרליסטית
קטגוריה:אמריקאים שנולדו ב-1772
קטגוריה:אמריקאים שנפטרו ב-1817
בשעות הבודדות

"**בשעות הבודדות**" הוא סינגל מאת הזמר הישראלי איתי לוי, שיצא ב-5 בפברואר 2026 בהוצאת רות הפקות. השיר נכתב והולחן בידי אבי אוחיון ואליאור רביד, והופק מוזיקלית בידי מתן דרור.

## על השיר
הטקסט של "בשעות הבודדות" מציג דמות גברית המתמודדת עם פרידה ועם תחושת בדידות מתמשכת. הדובר מתאר מצב רגשי סטטי יחסית, המאופיין בגעגוע, בלבול ועייפות נפשית, ללא תיאור של תהליך שינוי או התפתחות פנימית. הפנייה החוזרת אל הדמות הנשית ממקמת אותה כגורם מרכזי במצבו הרגשי, תוך הדגשת ציפייה לאחריות מצידה. הטקסט עושה שימוש בדימויים וביטויים המוכרים מן השיח הפופולרי על פרידה ואובדן, כגון הליכה לבד במרחב העירוני, הצפה רגשית ודימוי החיים כסרט. דימויים אלה משרתים יצירת רצף רגשי ברור ונגיש, אך אינם מתגבשים לכדי סיפור קונקרטי או נקודת מבט ייחודית. הדמות המתוארת פועלת בעיקר במישור התיאורי, באמצעות הצגת תחושות ומצבים, ופחות במישור של פעולה או קבלת החלטות.

## ביקורות
דודי פטימר מ"מעריב אונליין" ייחס חשיבות להפקה המאופקת שמעמידה את הקול ואת המלודיה במרכז. הוא ציין כי לוי מציג ביצוע ווקאלי משכנע, וכי השיר בנוי כסיפור רגשי שאינו מכוון לריקוד אלא להבעת מצב נפשי. פטימר התמקד בטקסט ותיאר אותו כווידוי של גבר בעייפות רגשית, עם דימויים של בדידות בעיר, שריפת כסף ובכי, ופנייה שאינה מתייפייפת אלא מבקשת יציבות רגשית. הוא טען כי הפזמון משקף מתח בין לקיחת אחריות לבין העברת אחריות, וכי השיר מציג בלבול וכאב ותלות רגשית שלא נפתרה, מבלי להציע פתרון.

יוסי חרסונסקי העניק לשיר ציון 3 מתוך 5, וטען כי הוא מספק פורקן רגשי מיידי אך אינו משאיר חותם אמנותי, וכי הוא עושה את המצופה ממנו בז'אנר ולא מעבר לכך. הוא הציב ביקורת על דמות הדובר כ"גבר המתקרבן" ועל היעדר מורכבות, תהליך או חשבון נפש, והדגיש כי הנרטיב מתבסס על מעגל רגשי מוכר של כאב והאשמה מרומזת כלפי האישה. חרסונסקי הוסיף כי אף שהטקסט נתפס בעיניו כקלישאתי וממוחזר, הוא זיהה מרכיבים שעובדים ברמה הפופית, ובהם פזמון שנבנה היטב, פתיחה שקטה ולאחריה עלייה טונאלית ומעבר למקצב בינוני. לדבריו, המוזיקה מתפקדת כמגבר רגש ועוטפת היטב את קולו של לוי, אך השיר נשען על נושא שחוק, טקסט קלישאתי ודמות חד-ממדית.

## מיקומי שיא

## הערות שוליים

קטגוריה:שירי 2026
קטגוריה:סינגלים מ-2026
קטגוריה:שירי איתי לוי
קטגוריה:שירים בעברית
קטגוריה:שירים שנכתבו על ידי אבי אוחיון
קטגוריה:שירים שהולחנו על ידי אבי אוחיון
קטגוריה:שירים שהופקו על ידי מתן דרור
קטגוריה:סינגלים שהגיעו למקום הראשון במצעד העברי של מדיה פורסט
סת' הייסטינגס

**סת' הייסטינגס** (באנגלית: **Seth Hastings**; 8 באפריל 1762 – 19 בנובמבר 1831) היה פוליטיקאי אמריקאי שכיהן כחבר בית הנבחרים של ארצות הברית מטעם מסצ'וסטס.

## ביוגרפיה
הייסטינגס נולד ב-8 באפריל 1762 בקיימברידג' שבפרובינציית מפרץ מסצ'וסטס, והיה בנם של סת' והאנה (סודן) הייסטינגס. הוא היה צאצא של המתיישב תומאס הייסטינגס, שהיגר מאזור מזרח אנגליה באנגליה למושבת מפרץ מסצ'וסטס בשנת 1634. הייסטינגס השלים את לימודיו באוניברסיטת הרווארד בשנת 1782, למד משפטים, הוסמך כעורך דין בשנת 1786 והחל לעסוק בעריכת דין במנדון, מסצ'וסטס.

בשנים 1794–1795 שימש כגזבר העיירה, ובשנת 1796 נבחר לאחד מנציבי החינוך הראשונים.

הייסטינגס נבחר מטעם המפלגה הפדרליסטית לקונגרס השביעי כדי למלא את מקומו של לוי לינקולן האב, שהתפטר. הוא נבחר מחדש לקונגרסים השמיני והתשיעי וכיהן מ־24 באוגוסט 1801 עד 3 במרץ 1807. בשנת 1806 סירב להציג את מועמדותו לבחירה מחדש. הוא כיהן כחבר הסנאט של מסצ'וסטס בשנים 1810 ו־1814.

בשנים 1819–1828 שימש כנשיא בית המשפט של מחוז ווסטר. הייסטינגס נפטר ב-19 בנובמבר 1831 במנדון שבמסצ'וסטס ונקבר בבית העלמין הישן.

בנו, ויליאם סודן הייסטינגס, ייצג אף הוא את מסצ'וסטס בבית הנבחרים של ארצות הברית.

## קישורים חיצוניים
* 
* 

קטגוריה:אמריקאים ילידי מסצ'וסטס
קטגוריה:בוגרי אוניברסיטת הרווארד
קטגוריה:חברי בית הנבחרים של ארצות הברית ממסצ'וסטס
קטגוריה:חברי בית הנבחרים של ארצות הברית מטעם המפלגה הפדרליסטית
קטגוריה:אמריקאים שנולדו ב-1762
קטגוריה:אמריקאים שנפטרו ב-1831
הלוך חזור

"**הלוך חזור**" הוא שיר שהוקלט על ידי הזמר הישראלי סטפן לגר. את השיר הוציאה ב-3 בפברואר 2026 לאור חברת התקליטים די-מיוזיק כסינגל שלא מתוך אלבום אולפן. הוא נכב על ידי לגר, אריאל זוראייב, עמית ממן, נוי אלוש ורועי שחורי, שגם הפיק אותו מוזיקלית.

## ביקורות
בביקורת שפרסם דודי פטימר באתר "מעריב אונליין" על השיר "הלוך חזור", צוין כי מדובר ביצירה הממחישה שלב של התבססות אמנותית ומעבר מחיפוש סגנוני לגיבוש מוזיקלי ברור. לפי הביקורת, השיר מתמקד בפופ מלודי הנשען על יכולת ווקאלית ועל מבנה מוזיקלי סדור, תוך הימנעות משימוש בראפ או באלמנטים רגעיים. עוד נכתב כי מבחינה מוזיקלית מדובר בשיר פופ בנוי ומאוזן, המשלב אלמנטים מסולסלים באופן מדוד, המעניקים לו זהות מקומית מבלי לחרוג ממסגרת הז'אנר. הפזמון מתואר כקליט במסגרת מבנית מתוכננת, וההפקה מוצגת כמשרתת את השיר ולא כגורם דומיננטי בפני עצמו. ברמת הטקסט, הביקורת מציינת כי השיר עוסק בדינמיקה זוגית מוכרת, בניסוח ישיר וללא יומרה רעיונית, תוך הצגת מצב רגשי ברור ונגיש. לפי פטימר, הבחירה להימנע מהעמקה רעיונית מעבר למסגרת השיר תורמת לאחידות ולמיקוד של היצירה.

## מיקומי שיא

## הערות שוליים

קטגוריה:שירי 2026
קטגוריה:סינגלים מ-2026
קטגוריה:שירי סטפן לגר
קטגוריה:שירים בעברית
קטגוריה:סינגלים בהוצאת די-מיוזיק
פינברג (מחוז)

מחוז **פינברג** (בגרמנית: **Pinneberg**) הוא מחוז בדרום-מערב מדינת שלזוויג-הולשטיין שבגרמניה. בירת המחוז היא פינברג.

## גאוגרפיה
המחוז ממוקם על הגדה הצפונית של נהר האלבה. בעוד שפינברג הוא המחוז הקטן ביותר בשלזוויג-הולשטיין בשטחו, הוא בעל מספר התושבים הגבוה ביותר, כי הוא כולל את הפרברים הצפון-מערביים של המבורג. למרות שמחוז פינברג מחובר לים רק דרך האלבה, ארכיפלג הלגולנד הפך לחלק ממחוז זה בשנת 1932.

## חלוקה מנהלית
להלן רשימת הערים במחוז:

שאר היישובים במחוז מאוגדים ב-5 עיריות מקומיות () וב-5 נפות ().

## קישורים חיצוניים

* 

קטגוריה:שלזוויג-הולשטיין: מחוזות
חאתם עזאם

**חאתם עזאם** (נולד ב-6 באוקטובר 1974) הוא קצין בדרגת גונדר המכהן כסגן נציב שירות בתי הסוהר.

## ביוגרפיה
עזאם נולד וגדל בעיר מע'אר. עם סיום לימודיו, בשנת 1993 התגייס לצה"ל ושירת כקצין לוחם בגדוד חרב עד לתפקיד סגן מפקד פלוגה מבצעית.

עם סיום שירותו בצה"ל, התגייס לשירות בתי הסוהר. גונדר חאתם עזאם כיהן לאורך שירותו בשירות בתי הסוהר במגוון תפקידי פיקוד וניהול ובין היתר עמד בראש בתי סוהר ביטחוניים ופליליים, כאשר בתפקידו האחרון כיהן כראש אגף טכנולוגיה ולוגיסטיקה והוביל לקפיצת מדרגה בתחומים אלה בשירות בתי הסוהר.

כיום מכהן כסגן נציב בתי הסוהר, בעל האחריות על בניין הכוח, פיקוד על יחידות סגן הנציב, ואחריות למוכנות שירות בתי הסוהר לתרחישי האיום מהאסירים הביטחוניים ולמשילות כליאתית בכלל מתקני הכליאה, בדגש על הסיכונים הגלומים ללוחמי הכליאה ביום שאחרי המלחמה.

## חיים אישיים
עזאם נשוי ואב לשלושה. מתגורר בעיר מע'אר. בעל תואר ראשון בקרימינולוגיה מאוניברסיטת בר-אילן ובעל תואר שני בהיסטוריה מאוניברסיטת חיפה.

קטגוריה:מע'אר: אישים
קטגוריה:קצינים דרוזים ישראלים
קטגוריה:בוגרי אוניברסיטת בר-אילן
קטגוריה:בוגרי אוניברסיטת חיפה
קטגוריה:גונדרים בשירות בתי הסוהר
קטגוריה:ישראלים שנולדו ב-1974
כיכר הזיכרון לשואה ע"ש הורוויץ-וסרמן

**כיכר הזיכרון לשואה ע"ש הורוויץ-וסרמן** (באנגלית: **Horwitz-Wasserman Holocaust Memorial Plaza**) היא פארק זיכרון לזכר השואה הממוקם בצומת שדרת בנג'מין פרנקלין פארקוויי, רחוב 16 ורחוב ארץ' בפילדלפיה, פנסילבניה. הרחבה כוללת את האנדרטה לששת מיליוני הקדושים היהודים, שנחנכה בשנת 1964, וכן מספר אלמנטים חדשים שנוספו בהרחבה המשמעותית שבוצעה בשנת 2018.

## היסטוריה
ב-26 באפריל 1964, אגודת האמריקאים היהודים החדשים, ארגון ניצולי שואה מפילדלפיה, והפדרציה של הסוכנויות היהודיות של פילדלפיה רבתי חנכו את האנדרטה לששת מיליוני הקדושים, "ככל הנראה אנדרטת השואה הציבורית הראשונה" בארצות הברית. האנדרטה, שתוכננה על ידי נתן רפפורט, מציגה את להבת הסנה הבוער עם מספר גופות המתפתלות בסבל. זוג ידיים אחד מוצג כשהוא אוחז בספר תורה, בעוד אגרופים לופתים פגיונות סמוך לראש הפסל כסמל להתנגדות. האנדרטה חולקת כבוד לסנה הבוער המקראי מספר שמות, שבער באש אך לא אוכל, ודרכו הבטיח אלוהים להציל את העם היהודי.

קרן הזיכרון לשואה של פילדלפיה פעלה לשימור האנדרטה הקיימת ולפיתוח מחדש של האתר סביבה עם פריטים היסטוריים ואלמנטים חינוכיים.

הרחבת הרחבה הושלמה באוקטובר 2018.

## השחתה
ב-14 בינואר 2024, האנדרטה הושחתה וצויר עליה צלב קרס.

## מאפייני עיצוב
בנוסף לאנדרטה לששת מיליוני הקדושים המעונים היהודיים, האלמנטים הפרשניים של הרחבה כוללים:
* שישה עמודים, שהוקמו לזכר ששת מיליוני הקדושים היהודים בשואה, המעמידים בניגוד את זוועות השואה אל מול ההגנות והערכים של החוקה האמריקאית.
* שלושה פסי רכבת מקוריים ממסילת הברזל שהובילה אל מחנות ההשמדה.
* שתיל של עץ אדר כסוף שטופח על ידי ילדים בגטו טרזיינשטט.
* חורשת עצים המייצגת את היערות שהעניקו מחסה לפרטיזנים שלחמו בנאצים.
* קיר זיכרון, המשובץ באש תמיד כדי לסמל תקווה.

הרחבה כוללת גם תוכן מולטימדיה באמצעות IWalk, אפליקציה למכשירים ניידים שפותחה על ידי קרן שואה של אוניברסיטת דרום קליפורניה - המכון להיסטוריה חזותית וחינוך.

## מסרים ומטרות
לדברי קרן הזיכרון לשואה של פילדלפיה, הרחבה תוכננה כדי להדגיש את סכנות הטוטליטריזם וכיצד ניתן למנוע אותו בארצות הברית באמצעות נאמנות לחוקת ארצות הברית.

## קישורים חיצוניים

## הערות שוליים

קטגוריה:ארצות הברית: אנדרטאות להנצחת השואה
קטגוריה:פילדלפיה: מבנים
קטגוריה:ארצות הברית: גנים ופארקים עירוניים
ויליאם סודן הייסטינגס

**ויליאם סודן הייסטינגס** (באנגלית: **William Soden Hastings**; 3 ביוני 1798 – 17 ביוני 1842) היה פוליטיקאי אמריקאי שכיהן כחבר בית הנבחרים של ארצות הברית מטעם מסצ'וסטס.

## ביוגרפיה
הייסטינגס נולד ב-3 ביוני 1798 במנדון שבמסצ'וסטס. אביו היה סת' הייסטינגס, שכיהן אף הוא כחבר בית הנבחרים של ארצות הברית. מצד משפחת אביו היה צאצא של המתיישב תומאס הייסטינגס, שהיגר מאזור מזרח אנגליה באנגליה למושבת מפרץ מסצ'וסטס בשנת 1634.

הייסטינגס השלים לימודים קדם אקדמאיים והשלים את לימודיו באוניברסיטת הרווארד בשנת 1817. לאחר מכן למד משפטים, הוסמך כעורך דין בשנת 1820 והחל לעסוק בעריכת דין במנדון.

בשנת 1828 נבחר לבית הנבחרים של מסצ'וסטס, ובשנים 1829–1833 כיהן כחבר הסנאט של מסצ'וסטס. הוא נבחר מטעם המפלגה הוויגית לקונגרסים ה־25, ה־26 וה־27, וכיהן בבית הנבחרים של ארצות הברית מ־4 במרץ 1837 ועד מותו בשנת 1842.

הוא נפטר ב-17 ביוני 1842 ברד סולפור ספרינגס שבווירג'יניה (כיום וירג'יניה המערבית) ונקבר בבית העלמין הישן במנדון.

## קישורים חיצוניים
* 
* 

קטגוריה:אמריקאים ילידי מסצ'וסטס
קטגוריה:בוגרי אוניברסיטת הרווארד
קטגוריה:חברי בית הנבחרים של ארצות הברית ממסצ'וסטס
קטגוריה:חברי בית הנבחרים של ארצות הברית מטעם המפלגה הוויגית
קטגוריה:אמריקאים שנולדו ב-1798
קטגוריה:אמריקאים שנפטרו ב-1842
פרשנות מכניסטית

**פרשנות מכניסטית** (באנגלית: **Mechanistic Interpretability**) היא תחום מחקר בבינה מלאכותית המתמקד בהבנה שיטתית של רשתות נוירונים מלאכותיות באמצעות הנדסה לאחור של הפרמטרים הפנימיים שלהן – המשקולות, האקטיבציות והקשרים ביניהם.

מטרת התחום היא לחשוף את המבנים החישוביים הפנימיים (כגון מעגלים ותכונות) אשר קובעים את התנהגות המודל, מתוך הנחה כי רשתות נוירונים אינן "קופסה שחורה", אלא מממשות באופן בינארי ומדיד אלגוריתמים ממשיים שניתן למפות.

הפרשנות המכניסטית מהווה תת-תחום של בינה מלאכותית הסברתית ומשמשת כלי מרכזי במחקר בטיחות בינה מלאכותית ו-יישור ערכים (*Alignment*).

## רקע ומוטיבציה
העלייה ביכולותיהם של מודלי שפה גדולים (LLMs) החריפה את בעיית השקיפות הידועה כ"קופסה שחורה" – מצב שבו קשה להבין כיצד ומדוע המודל מייצר את תשובותיו.

מתוך צורך להבטיח אמינות ובטיחות, הפרשנות המכניסטית מבקשת לספק הסברים סיבתיים ומבניים לפעולת המודל, במקום להסתפק בהסקות סטטיסטיות בלבד.

הבנה זו נחשבת חיונית כדי לזהות מקרים של **יישור ערכים מטעה** (Deceptive Alignment) – מצבים שבהם מודל לומד אסטרטגיות נסתרות שאינן תואמות את כוונת המתכנת.

## עקרונות ויחידות ניתוח
בבסיס הגישה עומד עיקרון הפירוק למרכיבים מבניים ברורים:
* **תכונות** (Features) – הכיוונים הבסיסיים במרחב האקטיבציות של הרשת, המייצגים יחידות משמעות מופשטות, כגון מילים, תבניות תחביריות או התנהגויות לוגיות.
* **מעגלים** (Circuits) – תתי-גרפים של קשרים בין נוירונים, המממשים יחד משימה חישובית ספציפית, בדומה לשערים לוגיים במעגל אלקטרוני.

מחקרים חלוציים של אנת'רופיק הדגימו כיצד ניתן לזהות מעגלים האחראים לדפוסים מוגדרים (למשל, סוגריים תואמים או התאמת מילים בטקסט).

## מתודולוגיות מחקר
התחום מתבסס על שני כיווני חקירה עיקריים:

;גישה ניסויית (Bottom-Up)
: ניתוח רכיבים מקומיים במודל (כגון מנגנוני "ראשי אינדוקציה" – "Induction Heads"), תוך ניסוי שיטתי ברכיבים בודדים.

;גישה סיבתית (Top-Down)
: שימוש בהתערבות מבוקרת במודל לשם בדיקת קשרי סיבה ותוצאה. טכניקת "מחיקה סיבתית" (Causal Scrubbing) מאפשרת לבחון אם שינוי מקומי בתכונה או קשר משפיע ישירות על הפלט.

## גבולות תחום וקריטריונים
* **נאמנות מתמטית למודל** – הסבר נחשב "מכניסטי" רק אם הוא מבוסס על פרמטרים ממשיים של המודל; שיטות המבוססות על קורלציה קלט-פלט, כגון LIME או SHAP, אינן נכללות בתחום זה.
* **שלילת האנשה** – התחום נמנע מתיאורים מטפוריים כמו "המודל חושב" ומדורש הסברים ברמת מנגנון חישובי בלבד.

## אתגרים והתפתחויות
הבעיה המרכזית היא "פער הפרשנות" (Interpretability Gap): הקושי להרחיב ניתוחים של מעגלים קטנים למודלים בקנה מידה של מאות מיליארדי פרמטרים.

פתרון חדשני הוא שימוש ב"קידודים אוטומטיים דלילים" (Sparse Autoencoders – SAE), המסוגלים לבודד מיליוני תכונות באופן אוטומטי, אם כי שיטות אלו עדיין בשלבי פיתוח מוקדמים.

## ראו גם
* בינה מלאכותית
* למידה עמוקה
* בינה מלאכותית הסברתית
* בטיחות בינה מלאכותית

## הערות שוליים

קטגוריה:בינה מלאכותית
קטגוריה:למידה עמוקה
הספרה הפרטית

במדעי החברה, **הסְפֵרָה הפרטית** היא המשלימה את הספרה הציבורית. הספרה הפרטית היא מגזר מסוים בחיי החברה, בו אדם נהנה ממידת סמכות ומסורת, ללא הפרעה להתערבויות של מוסדות ממשלתיים, כלכליים או אחרים. דוגמאות לספרות פרטיות הן דת, מין, משפחה ובית.

בתאוריית הספרה הציבורית, על פי המודל הבורגני, הספרה הפרטית היא אותו התחום בחייו של אדם, בו הוא עובד למען עצמו. בתחום זה אנשים עובדים, מחליפים סחורות ומקיימים את משפחותיהם; לכן, במובן זה, הוא נפרד משאר החברה.

## הערות שוליים

קטגוריה:הספרה הציבורית
קטגוריה:חברה
קטגוריה:סוציולוגיה
קטגוריה:תאוריה ביקורתית
הנרי סאות'רד

**הנרי סאות'רד** (באנגלית: **Henry Southard**; 7 באוקטובר 1747 – 22 במאי 1842) היה פוליטיקאי אמריקאי שכיהן כחבר בית הנבחרים של ארצות הברית מטעם מדינת ניו ג'רזי.

## ביוגרפיה
סאות'רד נולד ב-7 באוקטובר 1747 בהמפסטד שבלונג איילנד, פרובינציית ניו יורק. בשנת 1755 עבר עם הוריו לאזור באסקינג רידג' שבעיירה ברנרדס, בפרובינציית ניו ג'רזי, שם למד בבתי ספר מקומיים ועבד בחקלאות. במהלך מלחמת העצמאות האמריקאית שירת תחילה כחייל פשוט ולאחר מכן כאחראי על שיירות אספקה.

לאחר המלחמה עסק בחקלאות, ובהמשך כיהן כשופט שלום בשנים 1787–1792. מאוחר יותר כיהן כחבר האספה הכללית של ניו ג'רזי בשנים 1797–1799 ושוב בשנת 1811.

הוא נבחר מטעם המפלגה הדמוקרטית-רפובליקנית לקונגרס השביעי ולארבעת הקונגרסים שלאחריו, וכיהן בבית הנבחרים של ארצות הברית מ־4 במרץ 1801 עד 3 במרץ 1811. במהלך הקונגרס ה־11 עמד בראש הוועדה לענייני עיון מחדש ועסקים שלא הושלמו. בהמשך נבחר גם לקונגרסים ה־14, ה־15 וה־16, וכיהן מ־4 במרץ 1815 עד 3 במרץ 1821.

לאחר פרישתו הסופית מן הקונגרס שב לעסוק בחקלאות. הוא נפטר ב-22 במאי 1842 בבאסקינג רידג' שבמחוז סומרסט, ניו ג'רזי, ונקבר בבית העלמין באסקינג רידג'.

הנרי סאות'רד היה אביהם של אייזק סאות'רד ושל סמואל סאות'רד.

## קישורים חיצוניים
* 
* 

קטגוריה:אמריקאים ילידי מדינת ניו יורק
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:חברי בית הנבחרים של ארצות הברית מניו ג'רזי
קטגוריה:אמריקאים שנולדו ב-1747
קטגוריה:אמריקאים שנפטרו ב-1842
להתאהב ברומא (סרט, 2026)

**להתאהב ברומא** (באיטלקית: **Solo Mio - רק אני**) הוא סרט קולנוע אמריקאי מסוגת קומדיה רומנטית משנת 2026 בבימוי צ'אק ודן קיניין , עם קווין ג'יימס וניקול גרימודו  בתפקידים הראשיים.

הסרט צולם באתרי רומא וטוסקנה. הזמרים אנדראה בוצ'לי ואד שירן מופיעים בסרט בתפקיד עצמם.
## תקציר העלילה
מת'יו (מאט) טיילור (קווין ג'יימס) הוא מורה לציור בבית ספר יסודי בארצות הברית. הוא כבן 50 ומציע נישואין לחברתו הת'ר (ג'ולי אן אמרי) לנוכח התלמידים המריעים.

הם מחליטים להתחתן ברומא ומאט מזמין חבילת תיור לירח דבש הכוללת טקס בכנסייה, טיול קבוצתי לירח דבש וביקור במופע של אד שירן.

הכל מוכן בכנסייה אך הכלה לא מופיעה. מאט ממהר לחדר שלהם במלון ומוצא מכתב פרידה של הת'ר שקבלה "רגליים קרות" ונעלמה.

מאט ההמום מחליט לחזור לארצות הברית אך פקיד הקבלה מרצ'לו (אלסנדרו קרבונרה) משכנע אותו להישאר באיטליה וליהנות מחבילת התיור לזוגות בירח דבש אף על פי שהוא לבד.

מאט פוגש בבית קפה את בעלת המקום ג'יה (ניקול גרמודו) שמחבבת אותו ומנסה לעודד אותו. הוא משכנע אותה להצרף לטיול ירח הדבש. בקבוצה נמצאים ג'וליאן (קים קואוטס) ואשתו מייגן (אליסון הניגן) שהתגרשו והתחתנו שלוש פעמים וכן ניל (ג'ונתן רומי) ואשתו דונה (ג'ולי סרדה) שהיא גם הפסיכותרפיסטית שלו. כולם מנסים לעודד את מאט המדוכא.

בטיול מתפתח הקשר בין מאט לג'יה והיא מזמינה אותם לווילה של דודה אנדראה בוצ'לי בטוסקנה שם שר מאט עם בוצ'לי את האריה המפורסמת נסון דורמה. לבסוף הם נוכחים בהופעה של אד שירן.

בהמשך מאט נפגש ומתפייס עם הת'ר שמגלה לו שפחדה מהנישואין ושג'יה עזרה לה בניסוח מכתב הפרידה ממנו. הסרט מסתיים בחתונתם העליזה של מאט וג'יה.

## צוות השחקנים

## קישורים חיצוניים

*קדימון, באתר יוטיוב
*להתאהב ברומא 2026, באתר אידיבי
*האתב של להתאהב ברומא 2026,

קטגוריה:סרטי 2026
קטגוריה:סרטים באנגלית
קטגוריה:סרטים באיטלקית
קטגוריה:סרטי קומדיה רומנטית
קטגוריה:רומא בקולנוע
קטגוריה:איטליה בקולנוע
כינרנט

**כנרנט** (באנגלית: *Kinnernet*) הוא מפגש בין-תחומי בתחומי טכנולוגיה, מדיה ואמנות, המתקיים במתכונת של אי-כנס (Unconference) – אירוע ללא תוכנית קבועה מראש שבו המשתתפים עצמם מציעים ומובילים פעילויות ותכנים. המשתמשים הם לרוב יזמים, טכנולוגים, מייסדי סטארט-אפים, מדענים, אנשי תקשורת ואנשי קריאייטיב.

המיזם נוסד בשנת 2003 על ידי היזם והמשקיע הישראלי יוסי ורדי, והמפגשים הראשונים התקיימו באזור הכנרת, שממנו נגזר שמו של האירוע.

## פורמט
האירוע, המתואר כ"כנס חדשנות, יצירתיות ותרבות פרוע, יוצא דופן, חסר כבוד, מלמטה למעלה, יוצא דופן", מאגד מדי שנה 100-200 חדשנים העובדים בתחומי התקשורת, האמנות, הטכנולוגיה או התעשיות היצירתיות, במטרה "להיפגש, לחלוק את החזונות שלנו ולהמציא יחד עתידים רצויים".

בכנרנט, כחלק מהיותו בפורמט unconference, אין לוח זמנים קבוע מראש. במהלך האירוע המשתתפים מציעים הרצאות קצרות, סדנאות, הדגמות טכנולוגיות ודיונים פתוחים. הדגש הוא על השתתפות פעילה של הקהל ועל יצירת תוכן באופן שיתופי.

התוכנית מתעצבת על ידי פרסום הנושאים שמעסיקים את המשתתפים בלוחות ויקי גדולים.

בפורבס תואר הכנס כך: "קחו את המנטרה של 'אין דוברים או נושאים' לקצה וקיבלתם את אי-הכנס [...] אספו רשימה של אנשים פנטסטיים למוזמנים בלבד, תנו להם לוח מחיק ריק עם זמני ומיקומי פגישות ותנו לקסם לקרות."

## היסטוריה
כנרנט הוקם בשנת 2003 ביוזמת יוסי ורדי, כחלק מיוזמות קהילתיות שנועדו ליצור חלופה לכנסים מקצועיים מסורתיים. המפגשים הראשונים נערכו באזור הכנרת וכללו קבוצה מצומצמת של יזמים, אנשי טכנולוגיה ואמנים. מטרת האירוע הייתה ליצור מסגרת בלתי פורמלית המעודדת אינטראקציה ישירה, שיתוף ידע ושיתופי פעולה בין־תחומיים.

בהמשך התקיימו מפגשי כנרנט נוספים מחוץ לישראל תוך שמירה על מתכונת מצומצמת ובהשתתפות מוזמנים. בין המקומות ניתן למנות את אוולון בצרפת, ונציה וטורינו באיטליה, אלקובסה בפורטוגל, ויהולה באסטוניה וסיודד דל סאבר בפנמה.

הרעיון לכנס נוצר בהשראת להקת "פו קאמפ" של טים אוריילי.

חלק מנקודות הדיון הפכו לנושאים בכנס TheMarker, כנס עסקי בן יומיים בתל אביב.

## ראו גם

* פצ'ה קוצ'ה

## קישורים חיצוניים
* 

* 

## הערות שוליים

קטגוריה:תרבות אינטרנט
ג'יימס מורגן

**ג'יימס מורגן** (באנגלית: **James Morgan**; 29 בדצמבר 1756 – 11 בנובמבר 1822) היה קצין בצבא הקונטיננטלי במהלך מלחמת העצמאות של ארצות הברית וחבר בית הנבחרים של ארצות הברית מטעם ניו ג'רזי.

## ביוגרפיה
מורגן נולד בסאות' אמבוי שבפרובינציית ניו ג'רזי, ב-29 בדצמבר 1756, והיה בנם של קפטן ג'יימס מורגן האב ומרגרט אוורטסון. מתחם המשפחה בסיירוויל, ניו ג'רזי, שנודע בשם **מורגן מנור**, הוקם במקור על ידי אביה של מרגרט, ניקולס אוורטסון.

הוא למד בבתי הספר הציבוריים בניו ג'רזי, ובהמשך שירת כקצין ב"רגימנט הרגלים של ניו ג'רזי" (New Jersey Line) במהלך מלחמת העצמאות. לאחר מכן כיהן כנציג באספה הכללית בפילדלפיה בשנים 1794–1799, ובהמשך נבחר מטעם המפלגה הדמוקרטית-רפובליקנית לקונגרס ה־12, וכיהן בבית הנבחרים של ארצות הברית מ-4 במרץ 1811 עד 3 במרץ 1813.

בנוסף לפעילותו הציבורית, עסק בחקלאות והגיע לדרגת מייג'ור גנרל במיליציה. רישומים היסטוריים של מחוז מידלסקס, ניו ג'רזי, מצביעים על כך שהיה בעל עבדים והחזיק לפחות שלושה אנשים בעבדות במהלך שנות ה־1810.

הוא נפטר במורגן מנור שבניו ג'רזי, ב־11 בנובמבר 1822, ונקבר בבית העלמין הפרטי של משפחת מורגן.

## קישורים חיצוניים
* 

קטגוריה:אמריקאים ילידי ניו ג'רזי
קטגוריה:חברי בית הנבחרים של ארצות הברית מניו ג'רזי
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:אמריקאים שנולדו ב-1756
קטגוריה:אמריקאים שנפטרו ב-1822
אייזק סאות'רד

**אייזק סאות'רד** (באנגלית: **Isaac Southard**; 30 באוגוסט 1783 – 18 בספטמבר 1850) היה פוליטיקאי אמריקאי, אשר ייצג את מדינת ניו ג'רזי בבית הנבחרים של ארצות הברית בין השנים 1831–1833.

## ביוגרפיה
אייזק סאות'רד נולד ב-30 באוגוסט 1783 בבאסקינג רידג' שבניו ג'רזי, והיה בנו של חבר הקונגרס הנרי סאות'רד (1747–1842) ואחיו הבכור של הסנאטור ומושל ניו ג'רזי סמואל סאות'רד (1787–1842). הוא למד בבתי הספר הציבוריים באזור מגוריו. לאחר מכן עסק במסחר עד שנת 1814, ובהמשך עבד עבור רשות המס במחוז סומרסט. בשנת 1815 מונה לדרגת מייג'ור במיליציה של מחוזו, ובהמשך התקדם עד לדרגת קולונל במיליציית המדינה.

סאות'רד פעל גם בתחום הבנקאות וכיהן כנשיא הסניף של בנק המדינה (State Bank) במוריסטאון. בשנת 1820 שימש כשופט בבית המשפט המחוזי של מחוז סומרסט וכן כשופט שלום. בין השנים 1820–1830 הועסק כמזכיר המחוז (County Clerk) של מחוז סומרסט. מבחינה פוליטית הצטרף לסיעה האנטי-ג'קסונית והיה חבר המפלגה הלאומית הרפובליקנית, מפלגה קצרת ימים.

בבחירות לקונגרס בשנת 1830 נבחר סאות'רד מטעם מחוז הקונגרס הכללי של ניו ג'רזי לבית הנבחרים של ארצות הברית בוושינגטון הבירה, ונכנס לתפקידו ב־4 במרץ 1831, כמחליפו של . מאחר שבבחירות 1832 הפסיד למועמד המפלגה הדמוקרטית , כיהן תקופת כהונה אחת בלבד, עד 3 במרץ 1833.

במהלך תקופתו בקונגרס התנהלו ויכוחים חריפים, בתוך הקונגרס ומחוצה לו, סביב מדיניותו של הנשיא אנדרו ג'קסון. הדיונים עסקו בין היתר באכיפת חוק גירוש האינדיאנים, במשבר הביטול  מול מדינת קרוליינה הדרומית, ובמדיניות הבנקאית של הנשיא.

לאחר סיום כהונתו בבית הנבחרים, מונה סאות'רד בשנת 1833 לחבר במועצה המייעצת של ניו ג'רזי. בין השנים 1837–1843 שימש כגזבר המדינה של ניו ג'רזי. בתקופה זו התגורר זמן מה בטרנטון, ולאחר מכן שב לסומרוויל, שם נפטר ב־18 בספטמבר 1850.

## קישורים חיצוניים
* 
* 

קטגוריה:אמריקאים ילידי ניו ג'רזי
קטגוריה:חברי בית הנבחרים של ארצות הברית מטעם המפלגה הלאומית הרפובליקנית
קטגוריה:חברי בית הנבחרים של ארצות הברית מניו ג'רזי
קטגוריה:אמריקאים שנולדו ב-1783
קטגוריה:אמריקאים שנפטרו ב-1850
דיוקן הנישואין של שרלוט פון רוטשילד

**דיוקן הנישואין של שרלוט פון רוטשילד** הוא ציור שמן על בד מאת מוריץ דניאל אופנהיים, משנת 1836. מידות היצירה 119 × 103 ס"מ. היצירה שמורה במוזיאון ישראל, ירושלים. היצירה הוצגה במסגרת התערוכה "פיקדון: יצירות אמנות שנגזלו בזמן השואה והופקדו למשמרת במוזיאון ומוצגת בתצוגת קבע במוזיאון".

## רקע
הציור נוצר לציון יום נישואיה של שרלוט פון רוטשילד לליונל רוטשילד, והוצג לצד דיוקן מקביל של בן זוגה. שרלוט הייתה בת שש עשרה וליונל בן עשרים ושבע בעת שנפגשו; נישואיהם היו מוסדרים והם היו בני דודים. הנישואין התקיימו בשנת 1836. לזוג נולדו ארבעה ילדים, והם נחשבו לאחד הזוגות העשירים באנגליה הוויקטוריאנית. ליונל רוטשילד פעל כבנקאי של הנסיך אלברט, וכיהן כחבר בבית הלורדים הבריטי לאחר שנבחר בשנת 1847. בשנת 1858 התקבל חוק שאפשר לו להישבע אמונים מבלי להצהיר על אמונה נוצרית. ליונל נפטר בשנת 1879 ושרלוט נפטרה בשנת 1884.

## האמן
מוריץ דניאל אופנהיים, יליד הנאו שבגרמניה בשנת 1800, נחשב לצייר היהודי הראשון שזכה להכרה בחברה הגרמנית. יצירתו זכתה להערכה במאה התשע עשרה, בעיקר בזכות ציוריו הדתיים ודיוקנאות בני המעמד הגבוה. אופנהיים הרבה לצייר את בני משפחת רוטשילד, ולעיתים כונה "ציירם של הרוטשילדים והרוטשילד של הציירים". ביצירתו שילב יסודות מן המסורת היהודית עם התרבות המודרנית של זמנו, והציג דמויות יהודיות באור מכובד ומשכיל כחלק מן החברה הגרמנית.

## תיאור הדיוקן
בדיוקן מתוארת שרלוט כאישה בעלת הבעה רגועה ועדינה. שמלתה מעוצבת מבד עשיר, ובולטות בה שרוולים תפוחים, שהיו מזוהים עם אופנת המאה התשע עשרה ונלבשו בעיקר בידי בני המעמד הגבוה. צבעי השמלה מתכתבים עם גוני השמים שברקע. מבטה מופנה הצידה ואינו ממוקד בצופה. הדיוקן המקביל של ליונל רוטשילד מציג אותו בלבוש כהה ובמבט ישיר אל הצופה, והקומפוזיציה בו שונה, באופן המדגיש את מרכזיות דמותו. השוואה בין שני הדיוקנאות משקפת את ייצוגי המגדר במאה התשע עשרה ואת ההבדלים במעמד החברתי שיוחסו לגברים ולנשים בתקופה זו.

## הערות שוליים

קטגוריה:ציורי שמן
קטגוריה:מוריץ דניאל אופנהיים: ציורים
קטגוריה:נשים בציור
קטגוריה:דיוקנאות נשים
קטגוריה:ציורים מהמאה ה-19
קטגוריה:מוזיאון ישראל: ציורים
קטגוריה:ביזת יצירות אמנות בידי הנאצים
יבול יפה

**יבול יפה** הוא ציור שמן על בד משנת 1893 מאת קאמי פיסארו. היצירה מצויה באוסף מוזיאון ישראל, ירושלים.

## תיאור
במקום הרועים הכפריים שאפיינו את ציורי הנוף המסורתיים, תיאר פיסארו גברים ונשים המעבדים את האדמה ומעדר בידם. הדמויות אינן משניות לנוף אלא ממלאות בו תפקיד מרכזי. שלא כציירי נוף רבים, גישתו של פיסארו איננה מנותקת; הוא מתמקד בתיאור העבודה בשדה כפי שהיא.

גישתו של פיסארו לאיכרים זכתה לפירושים שונים ועברה בחינה מחודשת. ריצ'רד ברטל הטיל ספק בדעה המקובלת שלפיה רחש אמפתיה פשוטה לעובדי האדמה, וסבר כי יחסו אליהם מורכב יותר. בהתייחסותו היחידה לנושא, לאחר שקרא את קרופוטקין, כתב פיסארו כי יש הסבורים שעל האדם לחיות חיי איכר כדי להבין ולבטא אותם כראוי, אולם תהה אם אכן יש צורך בכך. לדבריו, יש להיות קודם כול אמנים, ומתוך כך תתאפשר היכולת לחוש הכול, אפילו נוף, מבלי להיות איכרים. ברטל ציין כי אף שסביר שפיסארו לא חווה את חיי הכפר מקרוב, דמויות האיכרים שלו מגוונות יותר ויש בהן יותר "אמת" מאשר בדמויות הנוף של אימפרסיוניסטים מרכזיים אחרים.

## הקשרים אמנותיים
בציור כפרי מאוחר זה ניכרת זיקה לקאמי קורו, מחשובי ציירי הנוף של אמצע המאה התשע־עשרה. איכריו של פיסארו מזכירים גם את אלה שצייר מילה, אך ללא ההדגשות הסנטימנטליות והרמיזות המקראיות. אלו דמויות בנות הזמן, אישה וגבר העוסקים בעבודה פשוטה, המבטאות גם תחושת המשכיות של עיבוד האדמה לאורך מאות שנים. שלא כערמות השחת של קלוד מונה מאותה תקופה, שהתמקדו באור המשתנה על פני הצורות בשעות ובעונות שונות, ציורו של פיסארו עוסק יותר בעבודה ופחות באפקטים אסתטיים ניסיוניים.

## קומפוזיציה וסגנון
הקומפוזיציה אופקית במובהק. שני העצים המסגרים את האיכרים משמשים לא רק כרקע ניגודי אלא כצורות אנכיות המחיות את המרחב האופקי. ערמות השחת יוצרות קו גלי בקדמת התמונה ותורמות למקצב הקומפוזיציוני. אף שפיסארו נטש זמן קצר קודם לכן את משיכות המכחול הניאו־אימפרסיוניסטיות או הפואנטיליסטיות של סרה, רישומן עדיין ניכר במשיכות הקצרות בתיאור ערמות השחת. גם סולם הצבעים המועצם מהווה תזכורת לתקופתו הפוינטליסטית.

ב"יבול יפה", המתאר נוף עם איכרים, יוצר פיסארו איזון בין תיעוד פעילות אנושית לבין עיצוב נוף מובנה ומורכב.
## הערות שוליים

קטגוריה:ציורי נוף
קטגוריה:ציורי שמן
קטגוריה:ציורים מהמאה ה-19
קטגוריה:עצים בציורים
קטגוריה:מוזיאון ישראל: ציורים
קטגוריה:קאמי פיסארו: ציורים
ג'ורדן ברידג'ס

**ג'ורדן ברידג'ס** (באנגלית: **Jordan Bridges**; נולד ב-13 בנובמבר 1973) הוא שחקן אמריקאי, הידוע בעיקר כפרנקי ריזולי בסדרה "ריזולי ואיילס".

## ביוגרפיה
ברידג'ס נולד במחוז לוס אנג'לס, קליפורניה, והוא בנם של השחקן בו ברידג'ס וג'ולי ברידג'ס. הוא אחיינו של ג'ף ברידג'ס ונכדם של לויד ברידג'ס ודורותי ברידג'ס. סבו מצד אמו של ברידג'ס, מרווין לנדפילד, היה בנם של מהגרים יהודים-רוסים.

ברידג'ס שיחק לראשונה באופן מקצועי ב־1982, בגיל חמש, בסרט הטלוויזיה "The Kid from Nowhere", בבימויו של אביו.  הוא שיחק שוב ב-1986 בסרט הטלוויזיה "The Thanksgiving Promise", בכיכובה של כל משפחת ברידג'ס.

מכיוון שלא רצה להיות שחקן ילד, הוא עזב את לימודי המשחק ולמד בבית הספר אוקווד בלוס אנג'לס. בית הספר שם דגש חזק על אמנויות, מה שהצית מחדש את התעניינותו של ברידג'ס במשחק. הוא המשיך את לימודיו כסטודנט לתיאטרון וספרות במכללת בארד בניו יורק.

ברידג'ס בילה את השנה האחרונה ללימודיו באנגליה, שם למד באקדמיה למוזיקה ולאמנויות הדרמה של לונדון, הוא התגורר בדירת מרתף בצ'לסי והשתתף בהפקות תיאטרון בווסט אנד.

## קריירה
אף על פי שלמד מוזיקה קלאסית, ברידג'ס עבד כמלצר בניו יורק ובלוס אנג'לס במשך מספר שנים, לפני שהחל לקבל תפקידים בסרטים, סדרות טלוויזיה ותיאטרון. הוא כיכב בסדרה קצרת הימים "Conviction", בתפקיד ניק פוטר, עורך דין ממשפחה "ותיקה" ובעלת מוניטין, שעוזב את עבודתו במשרד עורכי דין פרטי כדי להצטרף למשרד התובע המחוזי של מנהטן.

ב-2001 שיחק בתפקיד חוזר בעונה החמישית של סדרה "דוסון קריק" בתור סטודנט לצילום שמתיידד עם ג'ואי פוטר (קייטי הולמס). הוא גם גילם תפקיד אורח בפרק הבכורה בן שני החלקים של העונה הרביעית של "מכושפות", בתור שיין החבר של פייג' (רוז מק'גוון).

ברידג'ס הופיע בסדרת הדרמה "ריזולי ואיילס" של רשת TNT אשר עלתה לראשונה ביולי 2010 והסתיימה בספטמבר 2016 לאחר 7 עונות.
ממוזער|ברידג'ס ב-2008

## חיים אישיים
ברידג'ס התחתן עם האמנית-ממציאה קרוליין שרמן איסטמן בשנת 2002 בברנינג מן ושוב ב-2 בינואר 2003, בטקס קטן בקאואי, הוואי. יש להם שני ילדים.

## פילמוגרפיה
### קולנוע

### טלוויזיה

## קישורים חיצוניים

## הערות שוליים

קטגוריה:משפחת ברידג'ס
קטגוריה:אמריקאים ממוצא רוסי-יהודי
קטגוריה:שחקני קולנוע וטלוויזיה אמריקאים
קטגוריה:אמריקאים שנולדו ב-1973
הבחירות לסנאט של ארצות הברית (1920)

**הבחירות לסנאט של ארצות הברית בשנת 1920** נערכו במקביל לבחירתו לנשיאות של וורן הרדינג. בבחירות אלו הועמדו לבחירה 32 המושבים של קבוצה 3 בבחירות רגילות, וכן נערכו בחירות מיוחדות למילוי מושבים שהתפנו. חוסר הפופולריות של הנשיא הדמוקרטי וודרו וילסון אפשר לרפובליקנים לנצח במרוצים ברחבי המדינה, כשהם זוכים בעשרה מושבים מהדמוקרטים ומשיגים רוב מכריע של 59 מול 37 מושבים. הסחף הרפובליקני היה כה גדול עד שהדמוקרטים איבדו יותר ממחצית מהמושבים שהתמודדו עליהם באותה שנה, ולא הצליחו לנצח אפילו במרוץ אחד מחוץ לדרום. למעשה, זוהי הפעם האחרונה שבה כל המרוצים שהוכרעו בהפרש של פחות מ־10 נקודות אחוז הוכרעו כולם לטובת אותה מפלגה, דבר הממחיש את עוצמת ההישג הרפובליקני בבחירות אלו.

מאז אישור התיקון ה־17 לחוקה, היו אלו הבחירות הקרובות ביותר לכך שכמעט בכל מדינה המפלגה שניצחה בבחירות לסנאט הייתה גם המפלגה שניצחה באותה מדינה בבחירות לנשיאות; המרוץ היחיד שלא שיקף זאת היה בקנטקי. רק בבחירות 2016 חזר הישג דומה, כאשר תוצאות כל המרוצים לסנאט שיקפו את תוצאות הבחירות לנשיאות בכל מדינה. באופן מעניין, גם באותו מחזור בחירות עמדו לבחירה מושבי קבוצה 3. כמו כן, זהו אחד מחמישה מקרים בלבד שבהם עשרה מושבים או יותר בסנאט החליפו מפלגה בבחירות אחת; המקרים האחרים היו בשנים 1932, 1946, 1958 ו־1980.

נכון לשנת 2026, 59 המושבים שבהם החזיקה המפלגה הרפובליקנית לאחר מחזור בחירות זה הם המספר הגבוה ביותר שהשיגה המפלגה כתוצאה ישירה ממחזור בחירות. מספר זה עלה ל־60 – המספר הגבוה ביותר שבו החזיקו הרפובליקנים אי פעם – לאחר שהסנאטור הדמוקרטי ג'וזיה אוליבר וולקוט מדלאוור קיבל הצעה מהמושל הרפובליקני ויליאם דני להתמנות לקנצלר של בית המשפט לדיני יושר של דלאוור. מהלך זה אפשר לדני למנות את הרפובליקני תומאס קולמן דו פונט כמחליפו של וולקוט. דו פונט כיהן בתפקיד עד הבחירות הבאות, שבהן נערכו הן בחירות מיוחדות להשלמת יתרת הכהונה והן בחירות רגילות למושב, ושתי המערכות הוכרעו בהפרש קטן לטובת הדמוקרטי תומאס בייארד הבן. בנוסף, הרוב של 22 מושבים הוא הרוב הגדול ביותר שהשיגו הרפובליקנים בכל מערכת בחירות מאז.

## ניצחונות, הפסדים ושמירת מושבים
### פרישות
שני רפובליקנים ושלושה דמוקרטים פרשו במקום להתמודד על בחירתם מחדש. דמוקרטי אחד פרש במקום להתמודד בבחירות כדי להשלים את יתרת הכהונה שלא הושלמה.

### הפסדים
עשרה דמוקרטים ורפובליקני אחד התמודדו על בחירתם מחדש אך הפסידו בבחירות המקדימות או הכלליות.

### שינויים לאחר הבחירות

## שינויים בהרכב הסנאט
### לפני הבחירות

### תוצאות הבחירות

## סיכום ההתמודדויות

### בחירות מיוחדות במהלך הקונגרס ה־66
בבחירות מיוחדות אלו הזוכים הושבעו במהלך 1920 או לפני 4 במרץ 1921; מסודר לפי תאריך הבחירות.

### בחירות לקראת הקונגרס ה־67
בבחירות הכלליות הללו נבחרו הזוכים לכהונה שתתחיל ב־4 במרץ 1921; מסודר לפי מדינה.
כל הבחירות נגעו למושבים מקבוצה 3.

## המרוצים הצמודים ביותר
**ב-9 מרוצים מרווח הניצחון היה פחות מ-10%:**

נקודת המפתח הייתה קולורדו, עם מרווח ניצחון של 15.2%.

## קישורים חיצוניים

## ביאורים

קטגוריה:בחירות לסנאט של ארצות הברית
מה שקורה בלילה

**מה שקורה בלילה** (באנגלית: **What Happens at Night**) הוא סרט מותחן אימה פסיכולוגית אמריקאי עתידי בבימויו של מרטין סקורסזה על פי תסריט שכתב פטריק מרבר המבוסס על ספר באותו השם מאת פיטר קמרון. מככבים בו ג'ניפר לורנס, לאונרדו דיקפריו, מאדס מיקלסן, פטרישה קלארקסון וג'ארד האריס.

## רקע עלילתי
זוג אמריקאי נוסע לעיירה אירופאית מושלגת כדי לאמץ תינוק. הם מתאכסנים במלון עצום וכמעט נטוש, לצידן של דמויות מסתוריות: זמרת ססגונית, איש עסקים מושחת ומרפא רוחני כריזמטי. בעודם נאבקים להביא את ילדם הביתה העולם המוזר סביבם מתחיל להתפרק, ואיתו מה שחשבו על עצמם ועל נישואיהם.

## שחקנים
* ג'ניפר לורנס
* לאונרדו דיקפריו
* מאדס מיקלסן
* פטרישה קלארקסון
* ג'ארד האריס

## הפקה
לאחר שיצא סרטו "רוצחי פרח הירח" ב-2023 שקל מרטין סקורסזה מספר פרויקטים אותם יביים בהמשך והחל לעבוד על פיתוחם של כמה סרטים עתידיים. ב-18 בספטמבר 2025 הוכרז כי סרטו הבא יהיה עיבוד לספרו של פיטר קמרון "מה שקורה בלילה" בכיכובם של ג'ניפר לורנס ולאונרדו דיקפריו, כאשר אולפני אפל במגעים למימון והפקת הסרט לצידה של StudioCanal  שרכשה את הזכויות על הספר ב-2023. במקור התעתד סקורסזה להשתתף בסרט כמפיק בלבד, אך בסופו של דבר החליט גם לביים אותו.

זוהי הפעם הראשונה בה משתתפת לורנס בסרטיו של סקורסזה, מיד לאחר ששיתף איתה פעולה כאשר הפיק את סרטה של לין רמזי "תמות, אהובי" שבכיכובה וגם היה זה שיזם את יצירתו של הסרט. סקורסזה קרא את הספר "תמות, אהובי" במועדון הקריאה בו הוא חבר, ולאחר שהחליט כי לורנס היא היחידה שיכולה לככב בתפקיד גיבורת הספר הוא שלח אותו לחברת ההפקה של לורנס. עבור דיקפריו זוהי הפעם השביעית בה הוא מככב בסרטיו של הבמאי, לאחר שיתוף פעולה ארוך שהחל ביניהם בסרט "כנופיות ניו יורק" משנת 2002.

ב-23 בינואר 2026 דווח על הצטרפותה של פטרישה קלארקסון לצוות השחקנים. בפברואר דווח על הצטרפותם של מאדס מיקלסן וג'ארד האריס.

לצורך הכנה לתפקידו בסרט המליץ סקורסזה לדיקפריו לשוב ולצפות בסרט "ורטיגו" של אלפרד היצ'קוק.

צילומי הסרט העיקריים החלו בפברואר 2026 בפראג.

## קישורים חיצוניים

## הערות שוליים

קטגוריה:סרטי מרטין סקורסזה
האגודה לקידום בתי ספר אקדמיים לעסקים

**האגודה לקידום בתי ספר אקדמיים לעסקים** (**AACSB**) היא ארגון מקצועי של הסמכה אמריקאית לחינוך גבוה . האגודה נוסדה בשנת 1916 כדי לספק הסמכה לבתי ספר לעסקים. כיום AACSB היא אחת משלושת הגופים  (AACSB, EQUIS, AMBA) החשובים בעולם המעניקים הסמכה לתוכניות ובתי ספר למנהל עסקים, המרכיבים יחד את "כתר המשלוש" .

ההסמכה של לפחות אחת משלוש ההסמכות (AACSB ,EQUIS, AMBA) מהווה תנאי כניסה למרבית הדירוגים החשובים בעולם המדגים בתי ספר למנהל עסקים.

לא כל מוסד שנמנה בין חברי האיגוד, מוסמך מטעמו. נוסף לכך, האיגוד אינו מאשר בתי ספר למטרות רווח.

## היסטוריה
[ממוזער|הסמכת "כתר המשולש", AACSB [מערכת שיפור האיכות של EFMD|EQUIS ו־AMBA]]
האגודה לקידום בתי ספר אקדמיים לעסקים נוסדה כגוף הסמכה בשנת 1916 על ידי קבוצה של שבע עשרה אוניברסיטאות ומכללות אמריקאיות. ההסמכות הראשונות התקיימו בשנת 1919. במשך שנים רבות, האיגוד הסמיך רק בתי ספר לעסקים אמריקאיים, אך בחלקה האחרון של המאה העשרים אימץ גישה בינלאומית לחינוך עסקי.

בית הספר הראשון שהוסמך על ידי האיגוד מחוץ לארצות הברית היה בית הספר לעסקים של אלברטה  באוניברסיטת אלברטה בשנת 1968, הראשון מחוץ לצפון אמריקה היה בית הספר לעסקים הצרפתי ESSEC , ובית הספר לעסקים הראשון מחוץ לצפון אמריקה ואירופה היה בית הספר לעסקים KFUPM . בשנת 2019, האיגוד קיבל הסמכת ISO 9001.

## בישראל
נכון לשנת 2026, שני בתי ספר למנהל עסקים בישראל מחזיקים בהסמכה הבינלאומית של ארגון ה-AACSB: הפקולטה לניהול ע"ש קולר באוניברסיטת תל אביב ובית הספר למנהל עסקים של האוניברסיטה העברית בירושלים.

## ראו גם
* מערכת שיפור האיכות האירופית (EQUIS)
* איגוד בוגרי ה-MBA
* הפקולטה לניהול ע"ש קולר באוניברסיטת תל אביב
* בית הספר למנהל עסקים של אוניברסיטה העברית בירושלים

## קישורים חיצוניים

## הערות שוליים

קטגוריה:ארצות הברית: בתי ספר לעסקים
רוזנמונטאג

ממוזער|"תהלוכת רוזנמונטאג בשוק", ציור מאת סימון מייסטר, קלן 1836
**רוזנמונטאג** (בגרמנית: **Rosenmontag**; מילולית: יום שני של הוורדים) הוא שמו המסורתי של יום שני שלפני **[[יום רביעי של האפר]]** – יום השיא של עונת הקרנבל בגרמניה. היום נחגג גם במדינות אחרות דוברות גרמנית: אוסטריה, שווייץ ובלגיה, אך במיוחד באזורים ריינלנד וריינהסן. מצעדי הקרנבל הגדולים מתרחשים בערים קלן, בון, דיסלדורף ומיינץ. היום נחגג תמיד ביום שני, כלומר בתאריך אחר מדי שנה. למעשה, זוהי המקבילה המקומית של החג מרדי גרא.

רוזנמונטאג אינו חג ציבורי באף מדינה גרמנית, אך רבים מהמשתתפים מקבלים בו יום חופש כחג מסורתי, בתי הספר ומוסדות רבים באזור נשארים סגורים. בערים קטנות יותר, דוגמת אוברהאוזן, מקדימים את תהלוכת הקרנבל ליום ראשון, כדי לאפשר לכלל האוכלוסייה להשתתף.

החגיגות כוללות תחפושות מושקעות, תפאורה ראוותנית, ריקודים ושתייה. משתתפי התהלוכה נחלקים לקבוצות מוגדרות לפי נושאים, ונוהגים להשליך ממתקים ופרחים לעבר ההמון הממתין להם בצידי רחובות העיר. מנהג התחפושות הוא להתריס, להשתמש בסאטירה ופארודיה ולהתייחס לאירועי השעה. בשנת 2022, בצל מגפת הקורונה, ציינו את רוזנמונטאג בקלן ובדיסלדורף במחאה ציבורית גדולה נגד מלחמת אוקראינה–רוסיה.

השם כנראה נסמך על השם רוזנזונטאג (מילולית: יום ראשון של הוורדים), מועד מהמאה ה-11 בו היה האפיפיור מברך ומעניק ורד זהב. ישנה טענה אחרת, אותה אפשר למצוא במילון הגרמני של וילהלם גרים, לפיה המונח נובע מהמילה "rasen" בניב המקומי, שמשמעותה "שעשוע".

## קישורים חיצוניים

## הערות שוליים

קטגוריה:יום שני
קטגוריה:קרנבלים
קטגוריה:ריינלנד-פפאלץ
קטגוריה:גרמניה: תרבות
.cx

היא סיומת אינטרנט מדינית (ccTLD) של אי חג המולד. הסיומת נפתחה בשנת 1997 ומנוהלת על ידי חברת ניהול המתחם של אי חג המולד בע"מ.

הרישום פתוח לכל אדם או ארגון, בכפוף למדיניות התנהגות מקובלת האוסרת בין היתר שימוש בדומיין להטעיה, התחזות,  כוונה רעה או תוכן בלתי הולם כגון פורנוגרפיה, אלימות מופרזת והוראות לביצוע פשע.

## היסטוריה
הסיומת .cx נוהלה בעבר על ידי חברת Planet Three Limited, שפעלה ממשרדים בממלכה המאוחדת ובאוסטרליה. בשנת 2000 החברה פשטה את הרגל, הפסיקה את פעילותה והעבירה מרצונה את ניהול המתחם ל-Dot CX Limited, גוף מקומי שהוקם באי חג המולד לצורך זה.

הרשות המקומית באי חג המולד אישרה את ההעברה, אך ממשלת אוסטרליה, אשר לה סמכות בינלאומית על אי חג המולד כטריטוריה חיצונית, לא אישרה זאת מיד. בהמשך פרסמה אוסטרליה מזכר הבנות המכיר רשמית במינהל האינטרנט של אי חג המולד כגוף הלגיטימי לניהול שמות המתחם cx..

החברה Dot CX Limited לא הצליחה להגיע להבנות עם ICANN כפי שדרשה ממשלת אוסטרליה, לכן ניהול הסיומת הועבר בשנת 2005 למינהל האינטרנט של אי חג המולד (Christmas Island Internet Administration Limited (CIIA)), חברה בבעלות קהילתית המספקת גם שירותי אינטרנט לתושבי האי. 

המנהלת בפועל של הסיומת .cx היא חברת ניהול המתחם של אי חג המולד (Christmas Island Domain Administration Limited). רשם הסיומת נמנה עם חברי מועצת מנהלי קודי מדינה  – ארגון שיתופי של רשמי סיומות אינטרנט מדינתיות (ccTLDs) המספק שירותי רישום משותפים ושירותי יישוב סכסוכים.

## אתרים שנויים במחלוקת
הסיומת נוצלה למטרת זעזוע הציבור , כאשר שימשה עבור האתר goatse.cx (באנגלית נשמע כמו "יחסי מין עם עז"), אשר הציג תמונות גסות וקישורים לאתרים מפוקפקים. האתר נפתח בשנת 1999, ותלונות של תושבי אי חג המולד הביאו את מינהל האינטרנט של אי חג המולד להשעות את האתר בינואר 2004. בשנת 2007 תם תוקף ההשעייה והאתר נמכר במכירה פומבית, ללא החזרת התוכן המקורי.

## קישורים חיצוניים

* 
* 

## הערות שוליים

קטגוריה:סיומות אינטרנט למדינות
קהילת המודיעין הבריטית

**קהילת המודיעין הבריטית** (באנגלית: **British Intelligence Community**) היא מכלול הגופים הממלכתיים של הממלכה המאוחדת העוסקים באיסוף מודיעין, הערכתו, סיכול איומים והגנה על הביטחון הלאומי. הקהילה פועלת במסגרת משטר חוקתי-פרלמנטרי, כפופה לאחריות ממשלתית ולפיקוח פרלמנטרי ושיפוטי, ומשלבת גופי מודיעין חוץ ופנים, מודיעין אותות, הערכה אסטרטגית ומודיעין צבאי.

## מסגרת נורמטיבית ומוסדית
הבסיס החוקי העיקרי לפעילות שירותי המודיעין הוא חוק שירותי המודיעין 1994 (Intelligence Services Act 1994), שהסדיר לראשונה בחקיקה מפורשת את סמכויותיהם של שירותי החוץ והאותות; חוק שירות הביטחון 1989 (Security Service Act 1989), שעיגן את סמכויות שירות הביטחון הפנימי; וחוק סמכויות החקירה 2016 (Investigatory Powers Act 2016), המסדיר סמכויות איסוף, יירוט ופיקוח טכנולוגי ומחזק את מנגנוני הבקרה.

האחריות המיניסטריאלית העליונה לשירותי המודיעין נתונה לראש הממשלה. התיאום האסטרטגי מתבצע במסגרת המועצה לביטחון לאומי (National Security Council), והכוונת מדיניות מודיעינית נעשית באמצעות מנגנוני קבינט ייעודיים.

## שירותי הליבה

## הערכה ותיאום
### ועדת המודיעין המשולבת (JIC)
ועדת המודיעין המשולבת גוף מרכזי בקהילת המודיעין הבריטית, האחראי על ניתוח והערכה של מידע מודיעיני, והצגתו בפני מקבלי ההחלטות בממשלה הבריטית. ועדת המודיעין המשולבת מורכבת מנציגים בכירים מכל סוכנויות המודיעין הבריטיות, ביניהם: MI5, MI6, GCHQ ומודיעין ההגנה. חברי הוועדה נדרשים להפנות לתשומת לבם של השרים והמשרדים הרלוונטיים, לפי העניין, הערכות אשר יש בהן כדי להצדיק פעולה אופרטיבית, תכנונית או מדיניותית. הוועדה רשאית להקים, בהתאם לצורך, ועדות משנה וגורמי עבודה קבועים או זמניים, לשם מימוש אחריותה.

### הארגון להערכה מודיעינית משותפת של הממלכה המאוחדת
הארגון להערכה מודיעינית משותפת של הממלכה המאוחדת הוא גוף מרכזי בקהילת הביטחון הלאומי של הממלכה המאוחדת, האחראי על הערכת מודיעין מגובה-מקצועית, תוך פיתוח היכולות האנליטיות של קהילת המודיעין הבריטית. ה-JIO מספק הערכות מודיעיניות למקבלי ההחלטות הבכירים בבריטניה, לרבות ראש הממשלה, חברי הקבינט, המועצה לביטחון הלאומי ודרגים מדיניים ומנהליים בכירים. ההערכות מתבססות על שילוב מקורות סגורים ופתוחים, ובהם מידע מודיעיני מסווג, פרסומים גלויים, ניתוחים של גופי ממשל, שירותים דיפלומטיים, שותפים בינלאומיים, מכוני מחקר ואקדמיה. הארגון נמצא תחת פיקוח ועדת המודיעין והביטחון של הפרלמנט הבריטי (Intelligence and Security Committee of Parliament).

## פיקוח ובקרה
הפיקוח הפרלמנטרי מתבצע באמצעות ועדת המודיעין והביטחון של הפרלמנט הבריטי (Intelligence and Security Committee of Parliament). ועדה פרלמנטרית ייעודית המוסמכת לעיין בחומרים מסווגים ולדווח לציבור בדוחות תקופתיים.

הפיקוח השיפוטי והרגולטורי על סמכויות חקירה ויירוט נעשה בידי נציב סמכויות החקירה (Investigatory Powers Commissioner) ובתי משפט ייעודיים. בנוסף קיימים מנגנוני בקרה פנימיים בכל אחד מהשירותים.

## הערות שוליים

קטגוריה:הממלכה המאוחדת: צבא וביטחון
קטגוריה:ממשלת בריטניה
קטגוריה:קהילת המודיעין הבריטית